Ο **Λεοπόλδος** (αγγλ. *Leopold*, 21 Μαΐου 1889 - 23 Απριλίου 1922) από τον Οίκο του Μπάττενμπεργκ ήταν πρίγκιπας του Μπάττενμπεργκ ως το 1917, οπότε άφησε τον γερμανικό τίτλο του και πήρε το όνομα Μαουντμπάττεν.

Βιογραφία
---------

Ο *Λεοπόλδος Αρθούρος Λουδοβίκος* ήταν ο δευτερότοκος γιος του Ερρίκου του Μπάττενμπεργκ και της Βεατρίκης, κόρης του Αλβέρτου της Σαξονίας-Κόμπουργκ & Γκότα. Ο πατέρας του ήταν γιος του Αλέξανδρου της Έσσης & παρά τω Ρήνω και της Ιουλίας Χάουκε, την οποία είχε νυμφευτεί μοργανατικά. Η Ιουλία είχε λάβει τον τίτλο για αυτήν και τους απογόνους της του *Πρίγκιπα του Μπάττενμπεργκ*. Η μητέρα του ήταν το ένατο και τελευταίο τέκνο του Αλβέρτου της Σαξονίας-Κοβούργου & Γκότα και της Βικτωρίας του Ηνωμένου Βασιλείου.

Το 1886 η Βικτώρια με διάταγμά της αναγνώρισε τον τίτλο και την προσφώνησή του στη Βρετανία. Ο Λεοπόλδος είχε κληρονομήσει από τη μητέρα του την αιμορροφιλία, όπως και ο νεότερος αδελφός του Μαυρίκιος.

Το 1909 διορίστηκε ως υπεράριθμος υπολοχαγός στο 8ο Τάγμα Τυφεκιοφόρων της νήσου Ουάιτ. Το 1912 ήταν μέλος του Βασιλικού Σώματος Τυφεκιοφόρων και δύο έτη μετά έγινε προσωρινός υπολοχαγός. Το 1915 έγινε υπολοχαγός και το επόμενο έτος λοχαγός. Από το 1918, λόγω της ζημίας στην υγεία του κατά την ενεργό υπηρεσία, λάμβανε ημι-επίδομα και από τότε υπηρετούσε ως βοηθητικός του στρατοπέδου. Το 1920 αποσύρθηκε από την υπηρεσία του και έλαβε, με ιδιαίτερο αίτημα του εξαδέλφου του Γεωργίου Ε΄, τιμητικά τον βαθμό του ταγματάρχη.

### Παραιτείται των γερμανικών τίτλων του

Κατά τον Α΄ Παγκόσμιο Πόλεμο το αντιγερμανικό αίσθημα στη Βρετανία έκανε να αλλάξει ο Γεώργιος Ε΄ το όνομα του Οίκου του, από Σαξονίας-Κόμπουργκ & Γκότα σε Ουίνδσορ και αποκήρυξε τους γερμανικούς τίτλους του γι' αυτόν και όλα τα μέλη της βασιλικής οικογένειας. Ο Λεοπόλδος έκανε το ίδιο, αποκηρύσσοντας τον γερμανικό τίτλο του *πρίγκιπα του Μπάττενμπεργκ* και άλλαξε το όνομα του Οίκου σε *Μαουντμπάττεν* (αντικαθιστώντας το γερμανικό *Berg* (=βουνό) με το αντίστοιχο αγγλικό *mount*). Έτσι από το 1917 ονομαζόταν *Σερ Λίοπολντ Μαουντμπάττεν*. Έλαβε το Μεγαλόσταυρο του Ιππότη του Βασιλικού Τάγματος της Βικτωρίας και του δόθηκε ο τίτλος του λόρδου. 

Κατά τη διάρκεια επέμβασης στο γόνατο απεβίωσε το 1922 σε ηλικία 32 ετών. Τάφηκε στο Βασιλικό Κοιμητήριο του Φρόγκμορ, στο Ουίνδσορ του Μπέρκσιρ. Στον καθεδρικό ναό του Ουίντσεστερ υπάρχει αναμνηστική πλάκα για αυτόν και τον αδελφό του Μαυρίκιο.

Παραπομπές
----------

1. 1 2  (Αγγλικά) *Find A Grave*. 6137141. Ανακτήθηκε στις 9  Οκτωβρίου 2017.
2. 1 2  Darryl Roger Lundy: (Αγγλικά) *The Peerage*. p10068.htm#i100675.
3. 1 2  Darryl Roger Lundy: (Αγγλικά) *The Peerage*.
4. ↑  London Gazette, issue 25655, 14 December 1886, page 6305
5. ↑  Η Βικτώρια είχε κληροδοτήσει την αιμορροφιλία σε 1 γιο, 3 εγγόνια και 6 δισέγγονά της. Ο Λεοπόλδος ήταν ένα από τα τρία εγγόνια της
6. ↑  London Gazette issue 29001, page 10559, 8 December 1914
7. ↑   London Gazette issue 29798, page 10287, 24 October 1916
8. ↑  London Gazette issue 30837, page 9418, 9 August 1918
9. ↑   London Gazette issue 31268, page 4350, 1 April 1919
10. ↑   London Gazette, 31862, page 4415, 13 April 1920
11. ↑   London Gazette issue 30374, pages 11592–11594, 9 November 1917
12. ↑  Leopold Arthur Louis Mountbatten profile, rodovid.org; retrieved 5 June 2010.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 1213151656390408400008
* GND: 1150819227

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Lord Leopold Mountbatten  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |